Președintele Alianței Românilor Digitali, Sorin Voinea, susține că partidul său va depune oficial la Tribunalul București o cerere prin care solicită radierea AUR din Registrul Partidelor Politice. Voinea invocă cinci motive pentru care consideră că AUR nu prezintă legitimitate ca formațiune politică. Președintele ARD invocă declarațiile considerate "antisemite" ale liderilor AUR, "promovarea ideologiei neolegionare" și suspiciunea de racolare a liderului AUR de către "de către un important serviciu străin al unui stat din afara UE".
Partenerul de afaceri al fostului jurnalist Dan Diaconescu, trimis în judecată pentru sex cu minore, a înregistrat la sfârșitului anului trecut, la Tribunalul București, partidul Alianța Românilor Digitali, potrivit G4Media.ro.
"Într-un alt capăt de cerere pe care o depunem în cadrul aceleiași acțiuni de la TMB vom solicita blocarea finanțării de la Bugetul de Stat a formațiunii AUR și a înghețării conturilor acestui partid până la soluționarea definitivă și irevocabilă a cererii de radiere AUR din registrul partidelor politice din România", a declarat Sorin Voinea DELAJIU, președintele ARD.
Redăm mai jos motivele care ar urma să fie invocate în instanță pentru radierea AUR din Registrul Partidelor Politice:
– "declarații antisemite împotriva comunității evreiești"
– "promovarea ideologiei neolegionare în rândul populației tinere (18-35 ani) prin intermediul tiktok și in cadrul acțiunilor publice ale AUR";
– "acțiuni cu caracter violent fizic și verbal atât în sediul Parlamentului României cât în multe instituții publice";
– "suspiciunea de racolare a liderului AUR, încă din anul 2011, la Cernăuți (Ucraina) de către un important serviciu străin al unui stat din afara UE";
– "acceptarea de finanțare a AUR din surse netransparente în cadrul unor întâlniri secrete la Viena (ianuarie – februarie 2024)";
Sorin Voinea urmează să solicite și anchetarea lui George Simion de către SRI și SIE.
"ARD va cere oficial, prin două cereri separate adresate SRI și SIE să solicite omologilor săi din Ucraina și Basarabia declasificarea dosarelor lui George Simion, dosare care au stat la baza interdicției de a intra pe teritoriul celor două state", a mai declarat președintele Alianței Românilor Digitali.
Voinea susține că va candida cu formațiune nou formată la alegerile din 2024 și va depune lista la Autoritatea Electorală Permanentă în perioada următoare, după ce va strânge toate semnăturile.
Sorin Voinea "Delajiu" se prezintă drept liderul "primului partid digital din România, legal constituit, bazat pe inteligență artificială".